बायर्न मैनयू मैच में ब्रिटिश मीडिया पर रोक | खेल | DW | 04.04.2014
बायर्न मैनयू मैच में ब्रिटिश मीडिया पर रोक
अगले हफ्ते जब म्यूनिख में बायर्न और मैनचेस्टर यूनाइटेड के बीच चैंपियंस लीग के क्वार्टर फाइनल का दूसरा लेग होगा. पर ब्रिटेन के दो अखबारों को स्टेडियम में घुसने नहीं दिया जाएगा. वजह पहले लेग पर उनकी आक्रामक रिपोर्टिंग है.
बायर्न इस मैच की मेजबानी कर रहा है. मिडफील्डर बास्टियान श्वाइनश्टाइगर के न होने के बावजूद उसके जीतने की उम्मीद है. श्वाइनश्टागइर को ओल्ड ट्रैफर्ड में हुए मैच में रेड कार्ड मिला था. बायर्न मैनेजमेंट ने द सन और डेली मिरर को एक्रिडिटेशन न देने की घोषणा करते हुए एक बयान में कहा है, "पहले लेग के मैच के बाद दोनों अखबारों ने हमारे खिलाड़ी बास्टियान श्वाइनश्टाइगर के बारे में भेदभावपूर्ण और निजी तौर पर अपमानजनक रिपोर्ट दी." क्लब ने कहा, "बायर्न इस तरह की रिपोर्टिंग स्वीकार नहीं करता और उसकी कड़ी निंदा करता है."
मैच के अंतिम मिनटों में वेन रूनी पर किए गए फाउल के कारण श्वाइनश्टाइगर रेड कार्ड दिया गया था. रूनी ने इन आरोपों का खंडन किया है कि येलो कार्ड पा चुके श्वाइनश्टाइगर को सजा दिलवाने के लिए वे जानबूझकर गिर गए थे ताकि वह फाउल जैसा लगे. उन्होंने कहा, "मैं समझता हूं कि यह फाउल था, यदि मैं कूदा नहीं होता तो वह मुझे चोट पहुंच सकती थी." 28 वर्षीय रूनी ने कहा कि रेफरी ने श्वाइनश्टाइगर को चेतावनी दी, यह मेरा फैसला नहीं था. रूनी ने कहा कि कोई साथी खिलाड़ी मैदान से बाहर कर दिया जाए, यह अच्छा नहीं लगता, लेकिन यह निश्चित तौर पर मेरा इरादा नहीं था.
मैच की रिपोर्टों में डेली मिरर और द सन ने एक जैसी सुर्खियों का इस्तेमाल किया. इनमें मैच को 1-1 से बराबर करने वाले श्वाइनश्टाइगर के लिए जर्मन शब्द श्वाइन का इस्तेमाल किया गया था, जिसका अर्थ सूअर होता है. मिरर की सुर्खी थी, 'यू डर्टी श्वाइन' तो सन ने सुर्खी लगाई , 'यू श्वाइन.' इन सुर्खियों पर इस हफ्ते जर्मनी में बड़ा बवाला मचा. बायर्न ने कहा, "बायर्न म्यूनिख 9 अप्रैल को रिटर्न लेग के लिए डेली मिरर और द सन के प्रतिनिधियों को आधिकारिक अनुमति नहीं देगा."
एमजे/ओएसजे (रॉयटर्स, एसआईडी)
कीवर्ड फुटबॉल, चैंपियंस लीग, बायर्न म्यूनिख मैनचेस्टर यूनाइटेड
पर्मालिंक http://p.dw.com/p/1BbmF